Forest het aan die waentjiesleepafdeling deelgeneem waar hy ’n waentjie deur ’n kronkelpaadjie met toue aan die kante moes sleep.
Op bevel van Renate Haussmann van Port Shepstone, sy hanteerder, moes hy ook die waentjie agteruit laat loop op die kronkelpaadjie sonder om aan die toue aan die kant te raak.
Die klas bestaan uit vier honde in ’n span waar ’n tennisbal vir die eerste hond gegooi word wat oor hindernisse moet hardloop met die bal in die bek. Die bal moet dan netjies in ’n gat in ’n houtboks gebêre word, waarop die hond terughardloop en ’n volgende hond onmiddellik wegspring om presies dieselfde te doen sodra die eerste een terug is.
Nadat vier honde aan dié soort aflos deelgeneem het, word ’n wentyd bepaal deurdat die spantye teen mekaar opgeweeg word.